একজোড়া কৃষ্ণসার হত্যার অপরাধে জেলেই গেলেন বলিউডের ‘টাইগার’! প্রায় ২০ বছর আগের সেই অপরাধে পাঁচ বছরের কারাদণ্ডে অন্তত বৃহস্পতিবার রাতটা সলমন খানকে কাটাতে হচ্ছে রাজস্থানের জেলে। আজ, শুক্রবার সকাল সাড়ে ১০টায় তাঁর জামিনের শুনানি হওয়ার কথা। 
এদিন কাঁটায় কাঁটায় সকাল ১১টায় জোধপুরের প্রধান জুডিশিয়াল ম্যাজিস্ট্রেট দেবকুমার ক্ষত্রীর ভিড়ে ঠাসা এজলাসে পৌঁছন সলমন। পরনে ‘লাকি’ কালো শার্ট, গাঢ় নীল বুটকাট জিন‌্‌স, কালো শু, কালো সানগ্লাস। রাজস্থানের নম্বর প্লেট দেওয়া সাদা এসইউভি’তে তাঁর সঙ্গী ছিলেন ব্যক্তিগত দেহরক্ষী শেরা। তাঁদের আগেই সেখানে হাজির হয়েছিলেন ওই মামলায় সহ-অভিযুক্ত সেফ আলি খান, তব্বু, সোনালি বেন্দ্রে, নীলম এবং এক স্থানীয় বাসিন্দা দুষ্যন্ত সিংহ। যান সলমনের দুই বোন আলভিরা ও অর্পিতাও।
এদিন পুলিশি তৎপরতাও ছিল চোখে পড়ার মত। জোধপুরের (ইস্ট) ডিসিপি আমনদীপ সিংহ কপূর জানান, আদালত চত্বরের আশপাশের বাড়ির ছাদে রাখা হয়েছিল স্নাইপার।
মোতায়েন ছিল রাজস্থান পুলিশের অ্যান্টি টেরর স্কোয়াডের ইমার্জেন্সি রেসপন্স টিম, স্পেশাল কম্যান্ডো এবং সশস্ত্র পুলিশের একটি প্লেটুন! 
সলমন এজলাসে পৌঁছনোর মিনিট কুড়ির মধ্যেই রায় জানান বিচারক। ‘সন্দেহের অবকাশ রয়েছে’ বলে রেহাই পান সেফ-সহ অন্য অভিযুক্তেরা। সলমনের শাস্তি হয় পাঁচবছরের জেল এবং ১০ হাজার টাকা জরিমানা। রায় শুনেই কেঁদে ফেলেন আলভিরা, অর্পিতা। উচ্ছ্বসিত হয়ে ওঠেন উপস্থিত বিশনোই সম্প্রদায়ের প্রতিনিধিরা। ১৯৯৮ সাল থেকে মামলাটি চালিয়েছেন এঁরাই। ওই বছর ১ অক্টোবর ‘হম সাথ সাথ হ্যয়’ ছবির শ্যুটিং চলাকালীন সলমন জোধপুরের কাছে কঙ্কনি গ্রামে দু’টি কৃষ্ণসার হত্যা করেন বলে অভিযোগ। অভিযোগ, সে সময়ে সহ-অভিযুক্তেরা একই জিপে ছিলেন।
এদিন রায় ঘোষণার পরই জামিনের আবেদন করা হয় দায়রা আদালতে। ততক্ষণে অবশ্য সলমনকে কড়া নিরাপত্তায় নিয়ে যাওয়া হয়েছে জোধপুর সেন্ট্রাল জেলে। যেখানে অন্তত এক রাতের জন্য তাঁর ‘প্রতিবেশী’ ধর্ষক ধর্মগুরু আসারাম বাপু! প্রসঙ্গত, এর আগে একই মামলায় তিনবার মোট ১৮ দিনের জন্য ওই জেলেই থাকতে হয়েছিল সলমনকে।